వైలెట్ ఆల్వా

వైలెట్ హరి అల్వా ( 1908 ఏప్రిల్ 24 - 1969 నవంబరు 20 ) భారతీయ న్యాయవాది, పాత్రికేయురాలు, రాజకీయవేత్త,  రాజ్యసభ డిప్యూటీ చైర్‌పర్సన్, భారత జాతీయ కాంగ్రెస్ సభ్యురాలు.    ఆమె భారతదేశంలో ఒక హైకోర్టుకు హాజరైన మొదటి మహిళా న్యాయవాది. ఆమె రాజ్యసభకు అధ్యక్షత వహించిన మొదటి మహిళ.

ప్రారంభ జీవితం 
ఆల్వా 1908 ఏప్రిల్ 24 న అహ్మదాబాద్‌లో జన్మించింది. ఆమె బాల్య నామం వైలెట్ హరి. ఆమె తొమ్మిది మంది సహోదరులలో ఎనిమిదవది. వైలెట్ తండ్రి రెవరెండ్ లక్ష్మణ్ హరి, చర్చ్ ఆఫ్ ఇంగ్లాండ్ యొక్క మొదటి భారతీయ పాస్టర్లలో ఒకడు. ఆమె తన పదహారేళ్ల వయసులో తల్లిదండ్రులిద్దరినీ కోల్పోయింది. ఆమె అన్నదమ్ములు బొంబాయి క్లేర్ రోడ్ కాన్వెంట్‌లో మెట్రిక్యులేషన్ ను చదివించారు. ఆమె ప్రభుత్వ న్యాయ కళాశాల నుండి పట్టభద్రురాలైంది. ఆ తర్వాత కొంతకాలం ఆమె బొంబాయిలోని భారతీయ మహిళా విశ్వవిద్యాలయంలో ఆంగ్ల ప్రొఫెసర్‌గా ఉంది.

జీవిత విశేషాలు 
1944 లో ఆమె భారతదేశంలో హైకోర్టు ఫుల్ బెంచ్ ముందు కేసు వాదించిన మొదటి మహిళా న్యాయవాదిగా గుర్తింపు పొందింది. 1944 లో ఆమె 'ది బేగం' అనే మహిళా పత్రికను కూడా ప్రారంభించింది. తరువాత 'ఇండియన్ ఉమెన్' గా పేరు మార్చబడింది. 1946 నుండి 1947 వరకు ఆమె బొంబాయి మునిసిపల్ కార్పొరేషన్ లో డిప్యూటీ ఛైర్మన్‌గా పనిచేసింది. 1947 లో, ఆమె ముంబైలో గౌరవ న్యాయాధికారిగా పనిచేసింది. ఆమె 1948 నుండి 1954 వరకు జువైనల్ కోర్టు అధ్యక్షురాలిగా పనిచేసింది. ఆమె యంగ్ ఉమెన్స్ క్రిస్టియన్ అసోసియేషన్, బిజినెస్ అండ్ ప్రొఫెషనల్ ఉమెన్స్ అసోసియేషన్, ఇంటర్నేషనల్ ఫెడరేషన్ ఆఫ్ ఉమెన్ లాయర్స్ వంటి అనేక సామాజిక సంస్థలతో చురుకుగా పాల్గొంది. ఆమె 1952 లో ఆల్ ఇండియా న్యూస్ పేపర్ ఎడిటర్స్ కాన్ఫరెన్స్ స్టాండింగ్ కమిటీకి ఎన్నికైన మొదటి మహిళ. 

1952 లో, భారత పార్లమెంటు ఎగువ సభ అయిన రాజ్యసభకు ఆమె ఎంపిక అయింది. అక్కడ ఆమె కుటుంబ నియంత్రణ, పరిశోధన, రక్షణ వ్యూహానికి లోబడి జంతువుల హక్కులు, ముఖ్యంగా నావికాదళానికి గణనీయమైన కృషి చేసింది. విదేశీ మూలధనం, భాషా ప్రయుక్త రాష్ట్రాలతో వ్యవహరించేటప్పుడు ప్రభుత్వం జాగ్రత్తగా ఉండాలని ఆమె హెచ్చరించింది.  1957 లో రెండవ భారతీయ సాధారణ ఎన్నికల తరువాత, ఆమె హోం వ్యవహారాల శాఖ సహాయ మంత్రిగా బాధ్యతలు చేపట్టింది.

1962 లో, ఆల్వా రాజ్యసభ డిప్యూటీ ఛైర్మన్ అయింది. తద్వారా చరిత్రలో రాజ్యసభకు అధ్యక్షత వహించిన మొదటి మహిళ అయింది. ఆమె రాజ్యసభలో వరుసగా రెండు పర్యాయాలు పనిచేసింది. ఆమె మొదటి సారి పదవీకాలం 1962 ఏప్రిల్ 19 న ప్రారంభమై 1966 ఏప్రిల్ 2 వరకు కొనసాగింది. ఆమె రెండవ పర్యాయం పదవీకాలం 1966 ఏప్రిల్ 7 నుండి 1969 నవంబరు 16 వరకు కొనసాగింది.  

1969 లో భారతదేశ ఉపరాష్ట్రపతిగా ఇందిరాగాంధీ మద్దతు ఇవ్వడానికి నిరాకరించడంతో అల్వా రాజీనామా చేసింది.

వ్యక్తిగత జీవితం 
1937 లో వైలెట్ హరి రాజకీయవేత్త, న్యాయవాది, పాత్రికేయుడు, భారత స్వాతంత్ర్య సమరయోధుడు, పార్లమెంట్ సభ్యుడు అయిన జోచిమ్ అల్వాను వివాహం చేసుకుంది.  దంపతులిద్దరూ కలసి న్యాయవాద వృత్తిని కొనసాగించారు. అల్వాస్ కు నిరంజన్. చిత్తరంజన్ అనే ఇద్దరు కుమారులు, మాయ అనే కుమార్తె ఉన్నారు. నిరంజన్ అల్వా పార్లమెంటేరియన్, రాజస్థాన్, గుజరాత్ మాజీ గవర్నర్ మార్గరెట్ అల్వాను వివాహం చేసుకున్నాడు.  1943 లో వైలెట్ ఆల్వాను బ్రిటిష్ భారతీయ అధికారులు అరెస్టు చేశారు. ఆమె తన ఐదు నెలల వయసు గల కుమారుడు చిత్తరంజన్‌ని ఆర్థర్ రోడ్ జైలుకు తీసుకెళ్లింది.

మరణం,  వారసత్వం 
ం రాజ్యసభ డిప్యూటీ చైర్‌పర్సన్ పదవికి ఆమె రాజీనామా చేసిన ఐదు రోజుల తర్వాత 1969 నవంబరు 20 న ఉదయం 7.45 కు న్యూ ఢిల్లీలోని తన నివాసంలో సెరెబ్రల్ రక్తస్రావంతో మరణించింది.  అల్వా మరణం తరువాత, పార్లమెంటు ఉభయ సభలు ఆమెకు గౌరవ సూచకంగా ఆ రోజు స్వల్ప విరామంతో వాయిదా పడ్డాయి. ప్రధాన మంత్రి ఇందిరాగాంధీ ఆమెను "జాతీయ ప్రయోజనాలకు అంకితమైన,  అంకితభావంతో పనిచేసే సేవకురాలు" అని అభివర్ణించింది. రాజ్యసభ డిప్యూటీ చైర్‌పర్సన్‌గా అల్వా పనిచేసిన సమయంలో, ఆమె ప్రొసీడింగ్స్ నిర్వహించేటప్పుడు సున్నితంగా కానీ దృఢంగా ఉండేదని ఆమె తెలిపింది. రాజ్యసభ ఛైర్మన్ గోపాల్ స్వరూప్ పాఠక్ , క్విట్ ఇండియా ఉద్యమంలో అల్వా పాల్గొన్న విషయాన్ని గుర్తుచేసుకుంటూ, ఆమె "గౌరవం,  నిష్పాక్షికత యొక్క సంప్రదాయాన్ని" విడిచిపెట్టినట్లు భావించాడు. భారతీయ జనసంఘ్ నాయకుడు అటల్ బిహారీ వాజ్‌పేయి, ఉద్యమ సమయంలో ఆమె తన ఐదు నెలల శిశువును జైలులోకి తీసుకెళ్లిందని, భారత జాతీయ కాంగ్రెస్ తన పట్ల తగిన విధంగా వ్యవహరించలేదని భావించినట్లు గుర్తు చేసుకున్నారు. ఎరా సెజియాన్, ఎకె గోపాలన్ నిర్మల్ చంద్ర ఛటర్జీ వంటి రాజకీయ రంగాలలోని నాయకులు కూడా అల్వాకు నివాళులు అర్పించారు. ఆమె సరళంగా జీవించినందుకు ఆమెను ప్రశంసించారు. 

2007 లో, చరిత్రలో మొట్టమొదటి పార్లమెంటేరియన్ జంట అయిన జోచిం, వైలెట్ ఆల్వా యొక్క చిత్రం పార్లమెంటులో ఆవిష్కరించబడింది.  2008 లో, వైలెట్ పుట్టిన శతాబ్ది సంవత్సరం, ఈ జంట జ్ఞాపకార్థం ఒక స్టాంప్ భారత ప్రభుత్వం ద్వారా జారీ చేయబడింది.

మూలాలు 
 
1969 మరణాలు
1908 జననాలు
భారత స్వాతంత్ర్య సమర యోధులు